CELEX: 
Language: ro
Date: 2017-12-13 00:00:00
Title: REGULAMENTUL DELEGAT (UE) …/… AL COMISIEI de modificare a Regulamentului delegat (UE) 2016/1675 de completare a Directivei (UE) 2015/849 a Parlamentului European și a Consiliului, în ceea ce privește adăugarea țărilor Sri Lanka, Trinidad și Tobago și Tunisia în tabelul de la punctul I din anexă

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               La 20 mai 2015 a fost adoptat un nou cadru privind combaterea spălării banilor și a finanțării terorismului („AML/CFT”). Noile norme constau în: 
            
            
               (a)
                     Directiva (UE) 2015/849 privind prevenirea utilizării sistemului financiar în scopul spălării banilor sau finanțării terorismului (denumită în continuare „cea de a patra DCSB”) și 
            
            
               (b)
                     Regulamentul (UE) 2015/847 privind informațiile care însoțesc transferurile de fonduri (denumit în continuare „RTF”). 
            
            
               Noile norme reprezintă un cadru modern și coerent în domeniu și sunt conforme cu standardele internaționale și cu recomandările în vigoare, în special cele emise de Grupul de Acțiune Financiară Internațională (GAFI).
            
            
               În conformitate cu articolul 9 alineatul (1) din cea de a patra DCSB, jurisdicțiile țărilor terțe care au deficiențe strategice în regimurile lor privind combaterea spălării banilor și a finanțării terorismului, care prezintă pericole semnificative pentru sistemul financiar al Uniunii (denumite în continuare „țări terțe cu un grad ridicat de risc”), trebuie identificate în scopul de a se proteja buna funcționare a pieței interne. Articolul 9 alineatul (2) din directivă împuternicește Comisia să adopte acte delegate pentru a identifica țările terțe cu un grad ridicat de risc, ținând seama de deficiențele strategice și stabilind criteriile pe care trebuie să se bazeze evaluarea Comisiei. Pe baza acestei identificări, entităților obligate li se solicită, în temeiul articolului 18 alineatul (1) din cea de a patra DCSB, să aplice măsuri de precauție sporită privind clientela atunci când stabilesc relații de afaceri sau desfășoară tranzacții cu persoane fizice sau entități juridice stabilite în țările enumerate în listă. 
            
            
               La 14 iulie 2016, Comisia Europeană a adoptat Regulamentul delegat (UE) 2016/1675, care identifică o serie de țări terțe care au deficiențe strategice în regimurile lor AML/CFT, deficiențe ce reprezintă amenințări semnificative pentru sistemul financiar al Uniunii. 
            
            
               Comisia lucrează în prezent la o nouă metodologie pentru a identifica țările terțe cu grad înalt de risc, care nu se bazează doar pe surse externe de informații pentru a identifica jurisdicțiile ce prezintă deficiențe strategice în ceea ce privește combaterea spălării banilor și a finanțării terorismului. Această metodologie va clarifica procesul de efectuare a evaluării, criteriile pentru includerea pe listă și procedura subsecventă – inclusiv implicarea experților din statele membre și colaborarea cu Parlamentul European pe întreg parcursul procesului. Comisia va colabora cu Parlamentul European și cu Consiliul în ceea ce privește implementarea acestei metodologii de îndată ce vor fi finalizate criteriile de includere pe listă prevăzute la articolul 9, care sunt în prezent renegociate. În așteptarea rezultatului final al revizuirii articolului 9, Comisia se angajează să analizeze criteriile AML/CFT care sunt relevante pentru efectuarea evaluării în baza noii metodologii, printre care se numără și disponibilitatea informațiilor privind proprietatea efectivă și schimbul de astfel de informații. În concordanță cu foaia de parcurs pe care Comisia a prezentat-o Parlamentului European la 29 iunie 2017, Comisia preconizează adoptarea, până la sfârșitul anului 2018, a unui regulament delegat bazat pe noua metodologie.
            
            
               Până la finalizarea evaluării pe care Comisia o va efectua pe baza noii metodologii, este necesar ca lista să fie actualizată în continuare, pentru a se garanta că normele UE se aplică în cazul țărilor terțe care au fost identificate la nivel internațional ca fiind țări cu grad înalt de risc. După cum se subliniază în considerentul 28 din cea de a patra DCSB, natura schimbătoare a amenințărilor reprezentate de spălarea banilor și finanțarea terorismului, favorizată de evoluția constantă a tehnologiei și a mijloacelor aflate la dispoziția infractorilor, necesită adaptări rapide și permanente ale cadrului juridic referitor la țările terțe cu grad înalt de risc, în scopul de a aborda în mod eficient riscurile existente și de a preveni apariția unor noi riscuri. Având în vedere nivelul de integrare al sistemelor financiare, piața internă ar fi expusă unor riscuri grave de spălare de bani și de finanțare a terorismului în cazul în care UE nu ar adăuga pe lista UE jurisdicțiile cu grad înalt de risc identificate de GAFI. De asemenea, cadrul AML/CFT al UE nu ar mai fi conform cu angajamentele asumate la nivel internațional și ar contraveni eforturilor UE de a promova o abordare globală față de țările cu grad înalt de risc. 
            
            
               Urmând principiul precauției, în perioada care precede momentul în care se pot realiza evaluări în conformitate cu noua metodologie, pare adecvat să se adauge pe listă alte țări terțe care îndeplinesc criteriile stabilite la articolul 9 alineatul (2) din cea de a patra DCSB, în timp ce adaptarea listei pentru a ține seama de țările terțe care fac progrese în abordarea deficiențelor strategice ar trebui să aibă loc odată ce s-a finalizat evaluarea în conformitate cu noua metodologie. Prin urmare, Comisia nu a decis, în acest stadiu, să elimine Guyana, Republica Democrată Populară Laos, Afganistan și Uganda, întrucât este necesară o nouă evaluare pe baza noii metodologii. În conformitate cu principiul precauției, măsurile de precauție sporită față de Guyana, Republica Democrată Populară Laos, Afganistan și Uganda vor continua să se aplice.
            
            
            
               A. Adăugarea pe listă a țărilor terțe cu grad înalt de risc
            
            
               Comisia a luat în considerare, după caz, recentele declarații publice ale GAFI, documentele GAFI („Improving global AML/CFT Compliance: ongoing process” - Îmbunătățirea respectării normelor privind combaterea spălării banilor și a finanțării terorismului la nivel global: un proces în derulare), rapoartele GAFI privind examinarea cooperării internaționale, precum și raportul de evaluare reciprocă realizat de GAFI și de organismele regionale similare cu GAFI în ceea ce privește riscurile prezentate de anumite țări terțe, în conformitate cu articolul 9 alineatul (4) din a patra DCSB. În special, aceasta a luat în considerare rezultatul celei de a 29-a reuniuni plenare a GAFI și țările terțe cu un grad ridicat de risc identificate de GAFI
                  1
               . Cu această ocazie, Sri Lanka, Trinidad și Tobago și Tunisia au fost identificate ca având deficiențe strategice în regimurile lor AML/CFT.
            
            
               Pe baza acestor surse de informații, Comisia consideră că Sri Lanka, Trinidad și Tobago și Tunisia îndeplinesc criteriile stabilite la articolul 9 alineatul (2) din cea de a patra DCSB. Prin urmare, Sri Lanka, Trinidad și Tobago și Tunisia ar trebui adăugate pe lista țărilor terțe cu grad înalt de risc care au deficiențe strategice în regimurile lor AML/CFT, deficiențe ce prezintă pericole semnificative pentru sistemul financiar al Uniunii. Prin urmare, aceste țări ar trebui incluse în actul delegat prevăzut la articolul 9 din cea de a patra DCSB. 
            
            
               Sri Lanka, Trinidad și Tobago și Tunisia au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI, în vederea îndeplinirii cerințelor prevăzute în Directiva (UE) 2015/849. Comisia salută acest angajament și invită aceste jurisdicții să finalizeze punerea în aplicare a planului de acțiune cât mai repede posibil și în termenele propuse. Punerea în aplicare a planului de acțiune va fi monitorizată îndeaproape. Pentru a se ține seama de nivelul de angajament care a fost demonstrat de către aceste țări terțe cu un grad ridicat de risc, în contextul GAFI, pentru remedierea deficiențelor identificate, țările terțe respective se includ pe listă în secțiunea corespunzătoare din anexa la actul delegat.
            
            
               B. Consecință
            
            
               În conformitate cu articolul 18 din Directiva (UE) 2015/849, entitățile obligate din toate statele membre vor trebui să aplice măsuri de precauție sporită privind clientela în relațiile lor cu persoane fizice sau cu entități juridice stabilite în țări terțe cu grad înalt de risc, astfel cum sunt definite în Regulamentul delegat (UE) 2016/1675. 
            
            
         
         
            
               2.CONSULTĂRI PREALABILE ADOPTĂRII ACTULUI
            
            
               Nu au fost organizate consultări publice de către Comisie.
            
            
               La 22 noiembrie 2017, Grupul de experți privind spălarea banilor și finanțarea terorismului (EGMLTF) a fost consultat, prin intermediul procedurii scrise, cu privire la proiectul de act delegat.
            
            
               3.ELEMENTELE JURIDICE ALE ACTULUI DELEGAT
            
            
               Prezentul act delegat modifică lista țărilor terțe cu un grad ridicat de risc care a fost adoptată anterior în Regulamentul delegat (UE) 2016/1675.
            
            
               Efectele juridice ale publicării listei sunt reglementate de actul de bază, Directiva (UE) 2015/849. 
            
            
               Ca o consecință directă a stabilirii listei, entitățile obligate din toate statele membre vor trebui să pună în aplicare măsuri de precauție sporită privind clientela, în conformitate cu articolul 18 din cea de a patra DCSB în relațiile lor cu persoanele fizice sau entitățile juridice stabilite în țări terțe cu un grad ridicat de risc. Prin urmare, aceste obligații se aplică și în ceea ce privește țările adăugate în anexă, și anume Sri Lanka, Trinidad și Tobago și Tunisia. 
            
            
            
               REGULAMENTUL DELEGAT (UE) …/… AL COMISIEI
            
            
               din 13.12.2017
            
            
               de modificare a Regulamentului delegat (UE) 2016/1675 de completare a Directivei (UE) 2015/849 a Parlamentului European și a Consiliului, în ceea ce privește adăugarea țărilor Sri Lanka, Trinidad și Tobago și Tunisia în tabelul de la punctul I din anexă
            
            
                (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Directiva (UE) 2015/849 a Parlamentului European și a Consiliului din 20 mai 2015 privind prevenirea utilizării sistemului financiar în scopul spălării banilor sau finanțării terorismului, de modificare a Regulamentului (UE) nr. 648/2012 al Parlamentului European și al Consiliului și de abrogare a Directivei 2005/60/CE a Parlamentului European și a Consiliului și a Directivei 2006/70/CE a Comisiei
                  2
                și, în special, articolul 9 alineatul (2),
            
            
               întrucât:
            
            
               (1)Uniunea trebuie să asigure o protecție eficace a integrității și a funcționării corespunzătoare a sistemului său financiar și a pieței interne împotriva spălării banilor și finanțării terorismului. Astfel, în Directiva (UE) 2015/849 se prevede obligația Comisiei de a identifica țările terțe cu un grad ridicat de risc care au deficiențe strategice în regimurile lor de combatere a spălării banilor și a finanțării terorismului, care prezintă pericole semnificative pentru sistemul financiar al Uniunii.
            
            
               (2)Comisia ar trebui să revizuiască lista țărilor terțe cu un grad ridicat de risc enumerate în Regulamentul delegat (UE) 2016/1675
                  3
               , atunci când este cazul, în funcție de progresele înregistrate de aceste țări terțe cu un grad ridicat de risc în ceea ce privește eliminarea deficiențelor strategice din regimul lor de combatere a spălării banilor și a finanțării terorismului („AML/CFT”). Comisia ar trebui să țină seama, în evaluările sale, de informațiile noi furnizate de organizații internaționale și de organisme de standardizare, cum ar fi cele emise de Grupul de Acțiune Financiară Internațională (GAFI). În lumina acestor informații, Comisia ar trebui, de asemenea, să identifice alte țări terțe cu un grad ridicat de risc care au deficiențe strategice în regimurile lor privind combaterea spălării banilor și a finanțării terorismului.
            
            
               (3)În conformitate cu criteriile prevăzute în Directiva (UE) 2015/849, Comisia a luat în considerare cele mai recente informații disponibile, în special recentele declarații publice ale GAFI, documentul GAFI intitulat „Improving Global AML/CFT Compliance: ongoing process”, precum și rapoartele Grupului de examinare a cooperării internaționale al GAFI în ceea ce privește riscurile prezentate de anumite țări terțe, în conformitate cu articolul 9 alineatul (4) din Directiva (UE) 2015/849. 
            
            
               (4)GAFI a identificat Sri Lanka, Trinidad și Tobago și Tunisia ca având deficiențe strategice în regimurile lor AML/CFT, deficiențe care prezintă un risc pentru sistemul financiar internațional; pentru aceste deficiențe, Sri Lanka, Trinidad și Tobago și Tunisia au elaborat planuri de acțiune cu GAFI. 
            
         
         
            
               (5)Prin urmare, având în vedere nivelul ridicat de integrare a sistemului financiar internațional, legătura strânsă dintre operatorii de pe piață, volumul mare al tranzacțiilor transfrontaliere către sau dinspre Uniune, precum și gradul de deschidere a pieței, Comisia consideră că orice pericol pentru sistemul financiar internațional în ceea ce privește spălarea banilor/finanțarea terorismului reprezintă, de asemenea, un pericol pentru sistemul financiar al Uniunii.
            
            
               (6)În conformitate cu cele mai recente informații relevante, în analiza Comisiei se concluzionează că Sri Lanka, Trinidad și Tobago și Tunisia ar trebui considerate țări terțe cu deficiențe strategice în regimurile lor AML/CFT, deficiențe care prezintă pericole semnificative pentru sistemul financiar al Uniunii, în conformitate cu criteriile prevăzute la articolul 9 din Directiva (UE) 2015/849. Cu toate acestea, aceste țări au formulat în scris un angajament politic la nivel înalt de a remedia deficiențele identificate și au elaborat un plan de acțiune cu GAFI, care vizează îndeplinirea cerințelor prevăzute în Directiva (UE) 2015/849. Comisia va reexamina situația acestor țări din prisma punerii în aplicare a angajamentului sus-menționat.
            
            
               (7)Prin urmare, Regulamentul delegat (UE) 2016/1675 ar trebui modificat în consecință,
            
            
            
               ADOPTĂ PREZENTUL REGULAMENT:
            
            
            
               Articolul 1
            
            
            
               În anexa la Regulamentul delegat (UE) 2016/1675, tabelul de la punctul I se modifică după cum urmează:
            
            
            
                (a) 
                     se introduc următoarele rânduri: 
            
            
               „
            
            
                     
                        11
                     
                  
                  
                     
                        Sri Lanka
                     
                  
               
                     
                        12
                     
                  
                  
                     
                        Trinidad și Tobago
                     
                  
               
                     
                        13
                     
                  
                  
                     
                        Tunisia
                     
                  
               
               ”
            
            
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 13.12.2017
            
         
         
            
               
                     
                        Pentru Comisie,
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                        
                  http://www.fatf-gafi.org/publications/fatfgeneral/documents/plenary-november-2017.html
                   
               
               
                  
                     (2)
                  
                        JO L 141, 5.6.2015, p. 73.
               
               
                  
                     (3)
                  
                        Regulamentul delegat (UE) 2016/1675 al Comisiei din 14 iulie 2016 de completare a Directivei (UE) 2015/849 a Parlamentului European și a Consiliului prin identificarea țărilor terțe cu un grad ridicat de risc care au deficiențe strategice (JO L 254, 20.9.2016, p. 1).